মমতা বন্দ্যোপাধ্যায়ের ‘দিল্লি চলো’ ঘোষণার পর একুশের মঞ্চের পিছনে এক মাঝারিমাপের নেতা রাজ্যের তরুণ মন্ত্রীকে বলছিলেন, ‘‘দিদিমণি তো দিল্লি যাচ্ছেন! তাহলে কি তোদের মধ্যেই কেউ রাজ্যের ভার নিবি?’’
মন্ত্রী জিভ কেটেছেন। তার পরে চোখের ইশারায় দেখিয়েছেন অদূরে সঙ্গী পরিবৃত যুবককে। পরনে সাদা কুর্তা-পাজামা। হাতে ম্যানপ্যাক্ট ওয়াকিটকি। 
বস্তুত, বৃহস্পতিবারের বারবেলায় তৃণমূলে দাবানলের মতো ছড়িয়ে পড়েছে জল্পনা— মমতা দিল্লির দায়িত্ব নিলে নবান্নের সিংহাসনে কি অভিষেক বন্দ্যোপাধ্যায়? একুশের মঞ্চ থেকে কি তারই ‘নান্দীমুখ’ শুরু হল?
ওই জল্পনার কারণ রয়েছে। প্রথমত, একুশের মঞ্চে একমাত্র সুদীপ বন্দ্যোপাধ্যায় ছাড়া সেভাবে কোনও ‘প্রবীণ’ নেতাকে বক্তৃতা দিতে দেখা যায়নি। তা-ও সুদীপ মূলত ‘জাতীয় রাজনীতি’র লোক। সুব্রত মুখোপাধ্যায় না-হয় দেরিতে এসে পৌঁছেছিলেন বলে বক্তৃতা করেননি। কিন্তু সৌগত রায়, শোভনদেব চট্টোপাধ্যায়, সাধন পাণ্ডেরা তো মঞ্চেই ছিলেন! তাঁদেরও বক্তার তালিকায় রাখা হয়নি। 
দ্বিতীয়ত, বক্তার তালিকা পর্যালোচনা করলে আরও দেখা যাচ্ছে, জয়া দত্ত থেকে শুরু করে বাচ্চু হাঁসদা বা অসীমা পাত্র— প্রত্যেকেই নবীন এবং তৃণমূলে দ্বিতীয় বা তৃতীয় সারির নেতা। মুকুল রায়-সুব্রত বক্সি-পার্থ চট্টোপাধ্যায়েরা ছিলেন। কিন্তু তাঁদের মধ্যে প্রথমজনের সঙ্গে অভিষেকের সম্পর্কে একটা ‘শৈত্য’ আছে। এবং মুকুল এখন মূলত ‘নির্বাচন-কেন্দ্রিক’ ভূমিকা পালন করে থাকেন। বক্সি এবং পার্থ দু’জনেই অভিষেকের শিবিরের লোক। এঁদের মধ্যে পার্থের সঙ্গে তো আবার অভিষেকের ‘ব্যক্তিগত’ পর্যায়েও সম্পর্ক রয়েছে। 
তৃতীয়ত, মঞ্চে এবং আশেপাশে অভিষেককে সবসময়েই ‘দায়িত্বশীল’ ভূমিকায় দেখা গিয়েছে। অবশ্য সমাবেশের উদ্যোক্তা হিসেবে সেটা তাঁকে করতেই হতো। মমতার বক্তৃতার সময়েও তিনি আগাগোড়া সচেতন ছিলেন। যা থেকে স্পষ্ট যে, রাজ্য মন্ত্রিসভার শপথগ্রহণের সময় দু’জনের মধ্যে যে ‘শৈত্যপ্রবাহ’ চলছিল, তাতে যথেষ্ট ‘উষ্ণতা’ এসেছে। 
অভিষেকের এই ভবিষ্যত্ চর্চায় তৃণমূলের সব স্তরেই ব্যাপক আগ্রহ। এক শীর্ষনেতার কথায়, ‘‘অভিষেক শিখছেন। বয়সে তরুণ। অভিজ্ঞতাও কম। তবে যে রাজনৈতিক আবহে তিনি রয়েছেন, সেখানে দ্রুত নিজেকে গুরুদায়িত্বের জন্য তৈরি করে নেওয়া সম্ভব।’’ তাঁর আরও অভিমত, পরিস্থিতির প্রয়োজনে সরকারের ‘বিশ্বস্ত ও যোগ্য’ কাউকে মমতা অভিষেকের প্রস্তুতিতে সাহায্যের ‘দায়িত্ব’ নির্দিষ্ট করে দিতে পারেন।


সদ্যসমাপ্ত বিধানসভা ভোটে দলের যুব সংগঠনের প্রধান হিসাবে গোটা রাজ্য চষে বেড়িয়েছেন অভিষেক।  মমতার সঙ্গী হিসেবে নয়। একক দায়িত্ব নিয়ে। ফল প্রকাশের দেড় মাসের মাথায় সেই অভিষেকই আবার রাজ্য ঘুরেছেন একুশের জুলাইয়ের প্রস্তুতি নিয়ে। কখনও তাঁর সঙ্গী হয়েছেন পার্থ। কখনও বক্সি। এক নেতার কথায়, ‘‘জেলায় জেলায় অভিষেকের একুশে প্রস্তুতির সভায় আসলে দলের তরফে মানুষের কাছে কৃতজ্ঞতা জানানো হয়েছে। সেদিক থেকে অভিষেকই এই পর্বে দলের মুখ হিসাবে মানুষের কাছে গিয়েছেন। সেদিক থেকে দিদি দিল্লি গেলে নবান্নে অভিষেকের পদার্পণ হলে খুব অবাক হওয়ার কিছু নেই।’’ 
তবে দলে এর বিরোধী মতও আছে। এক প্রবীণ নেতার কথায়, ‘‘এসব আলোচনা এখন করে লাভ নেই। গোটাটাই বিশ বাঁও জলে। জাতীয় রাজনীতি একমাসে বদলে যায়! লোকসভা ভোট হতে এখনও বাকি ২ বছর ৯ মাস!’’ ওই নেতার আরও বক্তব্য, ‘‘মমতা সত্যিই প্রধানমন্ত্রী হলে তাঁর কাছে সাময়িক বন্দোবস্ত হিসেবে অমিত মিত্র অনেক বেশি গ্রহণযোগ্য হবেন। কারণ, অমিতের কোনও রাজনৈতিক ভিত নেই। ওঁর সঙ্গে কোনও লোকও নেই। কিন্তু সুব্রত মুখোপাধ্যায়ের মতো কাউকে মুখ্যমন্ত্রীর চেয়ার দিলে তা আর ফিরে আসবে কি না, তা নিয়ে সন্দেহ রয়েছে।’’ 
ফেরত আসার প্রসঙ্গ কেন?
ওই নেতার কথায়, ‘‘আঞ্চলিক দলের কেউ প্রধানমন্ত্রী হলেও এক-দেড়বছরের বেশি জোট সরকার চালানো মুশকিল। তৃণমূল তো আর এ রাজ্য থেকে ৪২টার বেশি আসন পাবে না! স্থায়ী সরকার চালাতে গেলে তো অন্তত ২৭২টা আসন দরকার! আর কংগ্রেসের সমর্থনে সরকার চালানোর অভিজ্ঞতা তো রয়েছে সকলের! কাজ গোছানোর পরেই সুতোটা কেটে দেবে!’’ 
ঘটনাচক্রে, গুণের নিরিখে নিজের ‘কোর টিম’ তৈরির কাজ শুরু করেছেন অভিষেক। তাঁর ঘনিষ্ঠ বৃত্তে খুব বেশি ‘হেভিওয়েট’ নেতাকে দেখা যায় না। যাঁরা আছেন, তাঁদের অন্যতম মন্ত্রী ইন্দ্রনীল সেন, অরূপ বিশ্বাস, বিধাননগরের বিধায়ক সুজিত বসুরা আছেন। অরূপের ভাই স্বরূপও ইদানীং তাঁর কাছের লোক। এক অভিষেক-ঘনিষ্ঠের কথায়, ‘‘দক্ষ সংগঠকদের উনি বিশেষ পছন্দ করেন। অভিষেকের মতে, দলে কর্মীর অভাব হবে না। অভাব হতে পারে দক্ষ সংগঠকের। তাই সেই ব্যাপারে তিনি সবচেয়ে আগে নজর দিতে চান।’’ 
বস্তুত, অভিষেক যাঁদের দলের ‘ভবিষ্যৎ নেতা’ হিসাবে তৈরি করতে চাইছেন, তাঁরা কেউই খুব পরিচিত নন। সকলেই অপরিচিত। যেমন তৃণমূল যুব কংগ্রেসের উত্তর এবং দক্ষিণ ২৪ পরগনার কার্যকরী সভাপতি যথাক্রমে পার্থ হালদার এবং শওকত মোল্লা। জলপাইগুড়ির যুবনেতা সৈকত চট্টোপাধ্যায়ও অভিষেকের বিশেষ ‘আস্থাভাজন’। সেই তালিকায় রয়েছেন কৃষিমন্ত্রী পূর্ণেন্দু বসুর প্রাক্তন আপ্ত সহায়ক দেবরাজ চক্রবর্তীও। বিধাননগর পুরনির্বাচনে তৃণমূলের টিকিট না-পেয়ে কংগ্রেসের টিকিটে নির্বাচনে লড়ে জিতে আসেন দেবরাজ। পরে অবশ্য তিনি তৃণমূলে ফিরে আসেন। তৃণমূল সূত্রের খবর, দেবরাজকে দলে ফিরিয়ে আনার প্রশ্নে বিশেষ ভূমিকা নিয়েছিলেন অভিষেক। এরপর থেকেই অভিষেকের ‘আস্থাভাজন’ হয়ে ওঠেন দেবরাজ। ইদানিং অভিষেকের ঘনিষ্ঠ বৃত্তে জায়গা করে নিয়েছেন তৃণমূলনেতা সঞ্জয় বক্সির ছেলে সৌম্য এবং প্রাক্তন মন্ত্রী চন্দ্রিমা ভট্টাচার্যের পুত্র সৌরভ।
তবে এক তৃণমূল নেতার কথায়, ‘‘ভবিষ্যতে দলের নিয়ন্ত্রণ অভিষেকের হাতে যাবে ধরে নিয়ে এখন অনেকেই তাঁর ঘনিষ্ঠ হতে চাইছেন। তাঁদের মধ্যে কলকাতা পুরসভার কয়েকজন কাউন্সিলরও রয়েছেন। তবে অভিষেক ভালই বোঝেন যে, ক্ষমতার ভাগ পেতেই অনেকে স্তাবক হতে চান। তিনি স্তাবক চান না। চান দক্ষ সংগঠক।’’ 
অবশ্য একুশের ‘নান্দীমুখ’ যে পর্যায়ে গিয়েছে, তাতে ভবিষ্যতে নিজের ‘ছাঁকনি’ আরও কার্যকরী করতে হবে ‘তৃণমূলের রাহুল’কে।